C 342/92
HU
Az Európai Unió Hivatalos Lapja
2022.9.6.
2022. február 16., szerda
K. mivel figyelembe kell venni a Számvevőszéknek a héaalapú saját források számításának egyszerűsítésére javasolt új módszerről szóló 11/2020. sz. véleményét; mivel e vélemény szerint a javaslat „jelentősen leegyszerűsíti a tagállamok héaalapú saját forrásainak kiszámítását a jelenlegi rendszerhez képest”, megállapítása szerint azonban „fennáll annak kockázata, hogy a végleges többéves súlyozott átlagos héamérték nem minden tagállam esetében lesz reprezentatív”; L. mivel a Covid19-világjárvány által okozott társadalmi-gazdasági válság jelentős adóügyi és költségvetési erőfeszítéseket követelt meg a tagállamok kormányaitól, többek között a vállalkozásoknak nyújtott támogatások formájában; M. mivel a héaalapú saját forrás 2019-ben az uniós költségvetés 11 %-át tette ki, és összesen 17,8 milliárd EUR-ra rúgott; N. mivel a Bizottságnak „a helyreállítási tervet támogató igazságos és egyszerű adózásra irányuló új cselekvési terve” az adózás egyszerűsítésére, az adózásnak a gazdaság digitalizációjához és a zöld gazdaságra való átálláshoz való hozzáigazítására, valamint az adócsalás és az adóelkerülés elleni küzdelemre irányuló új uniós stratégia részét képezi; mivel e cselekvési terv prioritásként a héával kapcsolatos kérdéseket határozza meg, a héacsalás elleni küzdelmet és a pénzügyi szolgáltatásokra vonatkozó héa korszerűsítését helyezve a középpontba és figyelembe véve a gazdaság digitalizációját; O. mivel a héairányelv elfogadása óta a pénzügyi szolgáltatások – egyes kivételektől eltekintve – mentesülnek a héa alól, mivel más adók (pl. a biztosítási díjakra kivetett adó) hatálya alá tartoznak; P. mivel a héa – mint mind a 27 tagállam által beszedett közvetett adó – beszedése több különböző nemzeti rendszer keretében történik, és mivel ezek mindegyikében találhatók olyan bevált gyakorlatok, amelyeket egy uniós szintű reform során alkalmazni lehet; mivel a nemzeti példákat figyelembe veendő modelleknek kell tekinteni, és mivel a Bizottságnak platformként kell szolgálnia az ilyen bevált gyakorlatok cseréjéhez; mivel az egyik ilyen bevált példa az egyik tagállamban végrehajtott törvénymódosítás, amely arra irányuló ösztönzőket vezetett be a fogyasztók számára, hogy a nehezen adóztatható ágazatokban számlát igényeljenek; Q. mivel az adózás digitalizálására vonatkozó általános célkitűzés kulcsfontosságú az átláthatóság, az egyszerűség, az elszámoltathatóság és az automatizált adatszolgáltatás biztosításához, ami elengedhetetlen a végleges, egyszerűsített és időtálló héarendszer szempontjából; mivel a Covid19-világjárvány minden ügylet esetében felgyorsította a digitalizáció előrehaladását; mivel e digitalizációs folyamat középpontjában a kis- és középvállalkozások (kkv-k) állnak, és e tekintetben támogatni kell őket a legújabb technológia és know-how beszerzésében; R. mivel a héa uniós szinten széles körben harmonizált, és az uniós költségvetés saját forrása, és ezért kiterjedt uniós szintű együttműködést igényel; S. mivel a Parlament teljes mértékben tiszteletben tartja a nemzeti adóügyi szuverenitás elvét;
Héamértékek, adóalapok és héabevétel-kiesések a tagállamokban 1. üdvözli, hogy az általános tendencia kedvező, hiszen a héabevétel-kiesés a 2009-es 20 %-ról 2019-re 10 %-ra esett vissza a tagállamokban, ami arra utal, hogy az EU-ban csökkenőben van a héacsalás, és a héabevételek a GDP arányában növekednek; 2. kéri a Bizottságot és a tagállamokat, hogy vizsgálják meg és osszák meg azon tagállamok bevált gyakorlatait, amelyeknek sikerült elkerülnie a nagy héabevétel-kieséseket; támogatja az arra irányuló törekvéseket, hogy az új gazdasági, társadalmi és környezeti körülményekkel összhangban lévő innovatív adóügyi megoldásokat találjanak; 3. megjegyzi, hogy egyes becslések szerint egy bevételsemleges adóreform a megfelelési költségek csökkentése mellett átlagosan 7 százalékponttal csökkenthetné az általános héamértéket a 27 tagú EU-ban; kiemeli, hogy e becslések szerint a csökkentés mértéke az egyes uniós tagállamokban 2 (Észtország) és 13 (Görögország) százalékpont között változna; megjegyzi, hogy ez önmagában még nem nyújtana megoldást az adórendszer összetettségének problémájára; megjegyzi, hogy az alacsonyabb általános héamérték előnyös lehetne a fogyasztók, különösen az alacsony jövedelmű háztartások számára; megjegyzi, hogy a tagállamoknak lehetőségük van feltérképezni, milyen előnyökkel járna a piacukon egy ilyen egységes, kedvezményes általános adómérték a tisztességes verseny szempontjából;